གླིང་སྒྲུང་དུ་གཡུལ་འཁྲུག་ལས་རྒྱལ་ཏེ་ཕྱིར་རང་ཡུལ་དུ་ལོག་ནས་དགའ་སྟོན་རོལ་རྩེད་ལ་གཡེང་བ་དང་།ཡང་ན་དུས་རྒྱུན་གྱི་འཚོ་བའི་ཁོམ་སྐབས་སུ་མདའ་རྩལ་འགྲན་ཏེ་མདའ་སྐུགས་འཇོག་པའི་སྲོལ་ཆགས་ཤིག་ཡོད་པ་རེད།དེའང་ད་ལྟ་མདོ་སྨད་ས་ཆར་མཚོན་ན་མདའ་རྩལ་འགྲན་པའི་སྐབས་སུ་མཐེབ་རྩལ་ཆེ་ཆུང་དབང་གིས་གླིང་གི་དཔའ་རྟུལ་ཞིག་གི་མིང་འདོགས་སྲོལ་ཡོད་པ་དང་།དཔེར་ན་དཔའ་རྟུལ་གཉིས་ཀྱི་མིང་བཏགས་ཏེ་ཕན་ཚུན་བར་ལ་མདའ་སྐུགས་འཇོག་པའི་སྲོལ་ཆགས་ཡོད།རྨ་ཤེལ་བྲགལས།གོ་ཁྲབ་འཁོར་གསུམ་བཟང་ཤེར་གྱིས།།ཆས་གོས་སྒ་བཀྲ་གྲ་སྒྲིག་གྱིས།།དཔུང་ཚོགས་བཞི་ཡི་སྒྱུ་རྩལ་དང་།།མདའ་མདུང་གྲི་དང་ཞགས་པ་སོགས།།འཕོང་དང་རྩལ་གྱི་སྦྱང་པ་གྱིས།།ཞེས་པ་ལས་དམག་དཔུང་རྣམས་ཀྱིས་དུས་རྒྱུན་གྱི་འཚོ་བའི་ཁྲོད་དུའང་མདའ་ལ་སོགས་པར་ཉིན་རེའི་ལས་དོན་ཡིན་པ་ཤེས་ཐུབ།ཡངཧོར་གླིང་གཡུལ་འགྱེདདུ།སྤྱི་དཔོན་ཁྲ་རྒན་གྱིས་རྒྱལ་སྲས་སྣང་ངུ་གཡུ་སྟག་བཀྲོངས་རྗེས་ཧོར་གུར་དཀར་རྒྱལ་པོ་སྤྲོ་བ་འབུམ་གྱིས་བརྟས་ཏེ་ཧོར་དམག་རྣམས་ལ་སྟོན་མོ་བསྒྲིགས་ནས།མདའ་ཁ་དཔའ་རྩལ་གྱི་རྒྱུགས་བླངས་ཚེ།ཧོར་ཤན་པའི་གཞོན་གྲས་ནས་གུར་སེར་གྱི་ཁ་འོག་ཤན་ཆུང་དཔའ་བརྟན་དར་ལུ་ཟེར་བ་དེས་མདའ་གཅིག་གིས་ཤིང་སྡོང་མི་ཚད་དགུ་ལ་ཁྲབ་རེ་བསྐོན་པ་ཕིགས་ཐུབ་པ་བྱུང་བས་མིང་ཡང་ཐང་རྩེ་གཡུ་འབྲུག་ཏུ་བཏགས་ཏེ་གཡོན་རུའི་དམག་དཔོན་དུ་བསྐོས།འདི་ལས་གླིང་གིས་ཕ་རོལ་བ་རང་གི་མངའ་ཁོངས་སུ་བསྒྱུར་རྗེས་གསོལ་སྟོན་རྒྱ་ཆེན་པོ་མཛད་དེ་མདའ་རྩལ་འགྲན་པ་མངོན་པར་བསྟན་ཡོད།གཞན་ཡངཨ་གྲགས་གཟི་རྫོངདུ།སྤྱི་དཔོན་གྱིས་ཚོ་དྲུག་གླིང་རུའི་དཔའ་རྟུལ་རྣམས་སྟོན་མོ་དང་ཡོ་ལང་འདི་ཙམ་ལ་སྐུགས་པ་གྲལ་འཚོགས་གྱིས་མགོ་སྒུར་ནས་བསྡད་པས་ཅི་ལ་ཕན།ཆང་འཐུང་ལ་འུར་སྒྲ་དང་།རྟ་རྒྱུགས་ལ་ཐག་སྒྲ་དགོས་ཟེར་བ་ཡིན་པས་གླིང་གི་སྡེ་བ་ཆེ་བཞིས་མདའ་སྐུགས་རེ་ཞོགསྐུགས་ཤོར་ཚེ་སྟོན་མོ་རེ་གཏོང་དགོས་ལུགས་ཀྱི་གླུ།མདའ་དཔའ་རྩལ་འགྲན་ན་ལྟད་མོ་ཆེ།གླུ་རེ་ལོངས་ལ་མདའ་རེ་རྫོངས།ངེད་རྒན་གསུམ་མཐེབ་རྩལ་སུ་ཆེ་བལྟ།དུས་དེ་རིང་མདའ་སྐུགས་འཇོག་རྒྱུ་ཡིན།ཞེས་པ་ལས་མདའ་རྩལ་འགྲན་པ་དང་མདའ་སྐུགས་བཞག་པ་བརྗོད་ཡོད།ཡང་།དུས་དེ་རིང་མདའ་སྐུགས་འཇོག་རྒྱུ་ཡིན།།འདྲ་མཉམ་བྱུང་ན་རང་རྒྱལ་གྱིས།།དེ་མིན་གྲལ་བཞུགས་དཔའ་རྟུལ་རྣམས།།ཁ་མཚར་གླུ་བྲོ་གཞས་ལ་སོགས།།མི་རེས་སྣ་རེ་མ་ཤེས་ན།།མི་གྲལ་ཁྱི་འདུག་དགོས་པ་མེད།།རྒྱལ་སྟོན་བློན་དགྱེས་སྟོན་མོ་མཛོད།།ཡང་ཡང་འཛོམ་པའི་རྟེན་འབྲེལ་ཡིན།།ཞེས་པར་བརྟག་ན་གླིང་གི་སྟོན་མོ་གཏོང་སྟངས་རེ་ལ་མདའ་རྩལ་འགྲན་བཞིན་ཡོད་པ་ཤེས་ཐུབ་ལ།མདའ་རྩལ་འགྲན་ཏེ་མདའ་སྐུགས་འཇོག་པ་དང་གླུ་གར་ལ་རོལ་བ་ཤེས་ཐུབ་ཅིང་།འདི་ནི་ད་ལྟ་མདོ་སྨད་ས་ཆར་མཚོན་ན་མདའ་འཕེན་སྐབས་གླུ་གར་ལ་རོལ་བ་དང་གཅིག་མཚུངས་ཡིན་ནོ།།